چو چراگءَ مہروان اِنت چو گُبارے ءَ درامد
اے نگاہ ءِ آشنائ پہ توارے ءَ درامد
چو پیادگیں گمان ءَ چو زہیری مودگے ءَ
اے مساپر ءِ نسیب ایں پہ سوارے ءَ درامد
گم ءِ ساہگاں پتائیت پہ اَناگتیں گدارے
شپ ءِ موجری بگندئے پہ ودارے ءَ درامد
دگہ کسّہے نَویسیت ماں دل ءِ توار جاہ ءَ
اے ہیال ءِ بے سمائ پہ سمارے ءَ درامد
ہما بیگہ ءِ ندارگ کہ ہیالاں سنگرین اِیت
ہما بیگہ ءِ ندارگ پہ سہارے ءَ درامد
ہمے کشک موتک کارنت پہ سمارگے ءَ نودی
ہمے کشک موسمانی پہ ملارے ءَ درامد
برے شیرکنیں نیادے پہ امین شائرے ءَ
برے مہرمیں شناسے پہ دیارے ءَ درامد
لیاقت امین